Војни рок служио је, од 11. маја 1902. до 11. новембра 1903. године у IV чети III батаљона V пешадијског пука у Ваљеву. Учествовао је у свим ослободилачким ратовима од 1912. до 1918. године као резервни каплар IV чете III батаљона V пешадијског пука II позива. Био је запажен у борбама на Церу, где су копали подземне ходнике да би пришли што ближе противничким полажајима и на њих бацали бомбе. За показану храброст и сналажљивост у борбама на положају Кртинска – Ратари – Стублине код Обреновца одликован је Златним војничким орденом Карађорђеве звезде са мачевима. О томе је објављен указ ФАО 11123, од 15. јуна 1915. године. Заробљен је са својом јединицом у селу Брезнику између Краљева и Рашке 1915. године од стране аустроугарске војске и скоро четири године провео у логору Улм у Немачкој.